b"\n_START_ARTICLE_\nMezoklimatas\n_START_PARAGRAPH_\nMezoklimatas (gr. \xce\xbc\xce\xb5\xcf\x83\xce\xbf\xcf\x82 'vidutinis, vidurinis, tarpinis' + klimatas) \xe2\x80\x93 geografi\xc5\xa1kai apribotos teritorijos (mi\xc5\xa1kas, kalvynas, vandens telkinys, miestas ir t.t) klimatas. Dar vadinamas regioniniu, vietiniu, atmosferos paribio sluoksnio klimatu.\n_START_SECTION_\nYpatyb\xc4\x97s\n_START_PARAGRAPH_\nMezoklimatini\xc5\xb3 ypatybi\xc5\xb3 teritorinis lygmuo yra tarpinis tarp makroklimatini\xc5\xb3 ir mikroklimatini\xc5\xb3 ypatybi\xc5\xb3, Pvz., savitas mezoklimatas susidaro kalv\xc5\xb3 ir kaln\xc5\xb3 masyvuose, kuri\xc5\xb3 plotas daugiau kaip 100 km\xc2\xb2, pla\xc4\x8di\xc5\xb3 upi\xc5\xb3, daugiau kaip 1 km plo\xc4\x8dio sl\xc4\x97niuose, aplink didelius, daugiau kaip 50 km\xc2\xb2 ploto vandens telkinius, vienaly\xc4\x8diuose augalijos ir dirvo\xc5\xbeemio masyvuose, kuri\xc5\xb3 plotas daugiau kaip 100 km\xc2\xb2, miestuose, kuriuose gyvena daugiau kaip 0,5 mln. gyventoj\xc5\xb3. _NEWLINE_Mezoklimato rodikli\xc5\xb3 gradientai gali b\xc5\xabti didesni nei makroklimato: oro temperat\xc5\xabros horizontal\xc5\xabs gradientai gali siekti 4\xe2\x80\x935 \xc2\xb0C/100 km, vertikal\xc5\xabs 1\xe2\x80\x935 \xc2\xb0C/100 m, radiacijos balanso\xe2\x80\x93 500 MJ/m\xc2\xb2/100 km. Vertikalia kryptimi mezoklimatiniai ypatumai gali pasireik\xc5\xa1ti iki 5000 m auk\xc5\xa1\xc4\x8dio, kalnuose \xe2\x80\x93 visoje troposferos storym\xc4\x97je."